Genesis 15 ABA - Hierna het Abram gedroom die Here sê - Bible Search
Die Here maak ’n verbond met Abram
1Hierna het Abram gedroom die Here sê vir hom:
“Abram, jy moenie bang wees nie. Ek sal jou beskerm. Ek sal vir jou baie gee.”
2Toe sê Abram: “Here, my Here, wat kan U vir my gee? Ek het nie kinders nie, en Eliëser, die man uit Damaskus, sal eendag al my goed *erf. 3U het nie vir my ’n *nageslag gegee nie, en daarom sal een van my *slawe alles erf wat ek het.”
4Toe praat die Here weer met Abram en Hy sê vir hom: “Nee, dit is nie ’n slaaf wat al jou goed sal erf nie. Net jou eie seun sal jou goed erf.”
5Die Here het vir Abram buitetoe geneem en vir hom gesê: “Kyk na die lug en probeer om al die sterre te tel. Jou nageslag sal so baie wees.”
6Abram het die Here geglo, en daarom was die Here tevrede met hom.
7Die Here het vir Abram gesê: “Ek is die Here wat jou laat wegtrek het uit Ur, die stad in die land van die Galdeërs. Ek het jou hiernatoe gebring, want Ek wil hierdie land vir jou gee. Hierdie land sal aan jou behoort.”
8Toe vra Abram: “Here, my Here, hoe kan ek seker wees dat hierdie land myne sal wees?”
9En die Here sê vir hom: “Bring vir My ’n vers-kalf en ’n bok en ’n skaap-ram, almal drie jaar oud. Bring ook ’n tortelduif en ’n ander duif.”
10Abram het dit alles vir die Here gebring. Hy het die diere middeldeur gesny, en hy het die een helfte van elke dier oorkant die ander helfte neergesit. Maar die voëls het hy nie middeldeur gesny nie.
11Die aasvoëls het gekom om die dooie diere te vreet, maar Abram het hulle weggejaag. 12Toe die son ondergaan, het dit baie donker geword, en Abram het bang geword. Maar daarna het hy baie vas geslaap. 13Toe sê die Here vir Abram: “Jou nageslag sal gaan woon in ’n land wat nie hulle eie land sal wees nie. Hulle sal *vreemdelinge wees, maar hulle sal slawe wees, en die mense sal hulle 400 jaar lank verdruk. Dit is seker. 14Maar Ek sal die volk straf wat hulle slawe laat word het. Daarna sal jou nageslag weggaan en hulle sal baie goed hê. 15Met jou sal dit goed gaan totdat jy sterf en jy sal oud wees wanneer hulle jou begrawe. 16In die vierde *geslag sal jou nageslag weer terugkom na hierdie land. Dan sal dit die regte tyd wees om die Amoriete te straf oor hulle baie sonde.”
17Die son het ondergegaan en dit het donker geword. Daar kom toe vuurvlamme en rook wat deurgaan tussen die stukke vleis van die diere wat geslag is.
18Daardie dag het die Here ’n *verbond gemaak met Abram. Die Here het vir Abram belowe:
“Ek gee vir jou nageslag
van die *Egipte-spruit tot by
die groot Eufraat-rivier.
19Dit is die land van die Keniete,
20die Hetiete, die Feresiete,
21die Amoriete, die Kanaäniete,
en die *Jebusiete.”